钦定古今图书集成/理学汇编/文学典/第007卷 > 容斋四笔 > 《韩公称李杜》
## 钦定古今图书集成/理学汇编/文学典/第007卷 > 容斋四笔 > 《韩公称李杜》

《新唐书·杜甫传赞》曰：“昌黎韩愈于文章重许可，至歌
诗独推曰：‘李杜文章在，光焰万丈长’。诚可信云。”予读
韩诗，其称李、杜者数端，聊疏于此。《石鼓歌》曰：“少陵无
人谪仙死，才薄将奈石鼓何？”《酬卢云夫》曰：“高揖群公
谢名誉，远追甫白感至诚。”《荐士》曰：“勃兴得李杜，万类
困凌暴。”《醉留东野》曰：“昔年因读李白杜甫诗，长恨二
人不相从”，《感春》曰：“近怜李杜无捡束，烂漫长醉多文
辞”，并《唐志》所引，盖六用之。